CELEX: 32016R0605
Language: sl
Date: 2016-04-19 00:00:00
Title: Izvedbena uredba Komisije (EU) 2016/605 z dne 19. aprila 2016 o odprtju in zagotavljanju upravljanja začasne tarifne kvote za oljčno olje s poreklom iz Tunizije in o spremembi Uredbe (ES) št. 1918/2006

20.4.2016   
            
            
               SL
            
            
               Uradni list Evropske unije
            
            
               L 104/11
            
         IZVEDBENA UREDBA KOMISIJE (EU) 2016/605
   z dne 19. aprila 2016
   o odprtju in zagotavljanju upravljanja začasne tarifne kvote za oljčno olje s poreklom iz Tunizije in o spremembi Uredbe (ES) št. 1918/2006
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187(a) do (e) Uredbe,
   ob upoštevanju naslednjega:
   
               (1)
            
            
               Člen 1 Uredbe (EU) 2016/580 Evropskega parlamenta in Sveta (2) za leti 2016 in 2017 odpira letno brezcarinsko tarifno kvoto 35 000 ton za uvoz v Unijo deviškega oljčnega olja s poreklom iz Tunizije, ki se uvršča pod oznaki KN 1509 10 10 in 1509 10 90.
            
         
               (2)
            
            
               Člen 3 Protokola št. 1 k Evro-mediteranskemu sporazumu o pridružitvi med Evropskimi skupnostmi in njenimi državami članicami na eni strani in Republiko Tunizijo na drugi strani (3), kakor ga spreminja člen 3(1) Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji (4), odobren s Sklepom Sveta 2005/720/ES (5), odpira tarifno kvoto 56 700 ton z dajatvijo nič za uvoz oljčnega olja, ki se uvršča pod oznaki KN 1509 10 10 in 1509 10 90 ter je v celoti pridobljeno v Tuniziji in pripeljano neposredno iz te države v Unijo. Odprtje in upravljanje navedenih tarifnih kvot je določeno v Uredbi Komisije (ES) št. 1918/2006 (6).
            
         
               (3)
            
            
               Zaradi doslednosti je primerno, da se začasna tarifna kvota 35 000 ton upravlja na enak način kot stalna tarifna kvota 56 700 ton.
            
         
               (4)
            
            
               Uredbe Komisije (ES) št. 1345/2005 (7), (ES) št. 1301/2006 (8) in (ES) št. 376/2008 (9) bi bilo treba uporabljati brez poseganja v dodatne pogoje in odstopanja iz te uredbe.
            
         
               (5)
            
            
               Uporablja se člen 3 Uredbe (ES) št. 1918/2006, ki določa zahteve glede obveščanja in izdajanja, obdobje veljavnosti uvoznih dovoljenj in višino jamstva, razen če ta uredba določa drugače.
            
         
               (6)
            
            
               Da se gospodarskim subjektom omogoči večja prožnost glede uporabe kvot za uvoz deviškega oljčnega olja s poreklom iz Tunizije, bi bilo treba odpraviti obveznost, da se uradna obvestila razčlenijo po oznaki KN. Uredbo (ES) št. 1918/2006 bi bilo zato treba ustrezno spremeniti.
            
         
               (7)
            
            
               Ukrepi iz te uredbe so v skladu z mnenjem Odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Uporabljajo se uredbe (ES) št. 1345/2005, (ES) št. 1301/2006 in (ES) št. 376/2008 ter člen 3 Uredbe (ES) št. 1918/2006, razen če ta uredba določa drugače.
   Člen 2
   1.   Letna brezcarinska tarifna kvota, ki ima zaporedno številko 09.4033 (v nadaljnjem besedilu: začasna kvota), je odprta za leti 2016 in 2017 za uvoz v Unijo deviškega oljčnega olja, ki se uvršča pod oznaki KN 1509 10 10 in 1509 10 90 ter je v celoti pridobljeno v Tuniziji in pripeljano neposredno iz navedene države v Unijo v skladu s pogoji, določenimi v tej uredbi. Obseg začasne kvote je 35 000 ton na leto.
   2.   Začasna kvota se da na voljo šele, ko je bila dodeljena celotna letna kvota z zaporedno številko 09.4032 iz člena 2 Uredbe (ES) št. 1918/2006.
   3.   Začasna kvota se odpre vsako leto 1. januarja. Vendar se za leto 2016 začasna kvota odpre od začetka veljavnosti te uredbe do 31. decembra 2016.
   Člen 3
   Zahtevki za izdajo dovoljenja za začasno kvoto so dopustni od prvega ponedeljka ali prvega torka po začetku veljavnosti izvedbenega akta, s katerim se prekine vlaganje zahtevkov za kvote z zaporedno številko 09.4032.
   V zvezi z letom 2016 se zahtevki za izdajo dovoljenja za začasno kvoto sprejmejo od prvega ponedeljka ali prvega torka po začetku veljavnosti te uredbe.
   Člen 4
   Drugi stavek člena 3(2) Uredbe (ES) št. 1918/2006 se črta.
   Člen 5
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. aprila 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  Uredba (EU) 2016/580 Evropskega parlamenta in Sveta z dne 13. aprila 2016 o uvedbi nujnih avtonomnih trgovinskih ukrepov za Republiko Tunizijo (UL L 102, 18.4.2016, str. 1).
   
      (3)  UL L 97, 30.3.1998, str. 2. Sporazum, kakor je bil nazadnje spremenjen s Sklepom Sveta 2006/612/ES (UL L 260, 21.9.2006, str. 1).
   
      (4)  UL L 278, 21.10.2005, str. 3.
   
      (5)  Sklep Sveta 2005/720/ES z dne 20. septembra 2005 o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji (UL L 278, 21.10.2005, str. 1).
   
      (6)  Uredba Komisije (ES) št. 1918/2006 z dne 20. decembra 2006 o odprtju in zagotavljanju upravljanja tarifnih kvot za olivno olje s poreklom iz Tunizije (UL L 365, 21.12.2006, str. 84).
   
      (7)  Uredba Komisije (ES) št. 1345/2005 z dne 16. avgusta 2005 o določitvi podrobnih pravil za uporabo sistema uvoznih dovoljenj za sektor oljčnega olja (UL L 212, 17.8.2005, str. 13).
   
      (8)  Uredba Komisije (ES) št. 1301/2006 z dne 31. avgusta 2006 o določitvi skupnih pravil za upravljanje uvoznih tarifnih kvot za kmetijske proizvode, ki se upravljajo s sistemom uvoznih dovoljenj (UL L 238, 1.9.2006, str. 13).
   
      (9)  Uredba Komisije (ES) št. 376/2008 z dne 23. aprila 2008 o določitvi skupnih podrobnih pravil za uporabo sistema uvoznih in izvoznih dovoljenj in potrdil o vnaprejšnji določitvi za kmetijske proizvode (UL L 114, 26.4.2008, str. 3).